རིག་འཛིན་རྩ་སྒྲུབ་ཡན་ལག་གྲུབ་ཐོབ་མཆོག་གི་རྒྱལ་པོའི་སྲོག་སྒྲུབ་བཞུགས་སོ༔
ན་མོ་གུ་རུ་བུདྡྷ་དྷཱ་ར་ཡེ༔ དཔལ་ལྡན་སངས་རྒྱས་ཀུན་ཀྱི་ཞལ་སྐྱིན་དངོས༔ བདུད་བཞིའི་འཇིགས་
པ་འཇོམས་མཛད་དཔའ་བོའི་སྐུ༔ རང་བྱུང་སྐྱེ་འཆི་གཉིས་མེད་པདྨ་འབྱུང༔ གང་གི་ཐུགས་གསང་
ཡེ་ཤེས་རོལ་གར་ལས༔ གདུལ་བྱ་དུས་ལ་བབས་པ་འདུལ་མཛད་པ༔ གྲུབ་པའི་བྱང་ཆུབ་ཐང་སྟོང་རྒྱལ་པོ་ཡི༔ སྲོག་གི་སྒྲུབ་པ་ཟབ་མོ་འདི་ན་བསྟན༔ ས་མ་ཡ༔ སྦྱོར་བ་དངོས་གཞི་རྗེས་གསུམ་ལས༔ དང་པོ་སྦྱོར་བའི་ཆོ་ག་ནི༔ ས་ཕྱོགས་རབ་དམར་ཡིད་དུ་འོང༔ ཟླ་གམ་དབང་གི་རྟགས་ཡོད་སར༔ བཀྲ་ཤིས་ཕུན་ཚོགས་གནས་མཆོག་ཏུ༔ ཤིན་ཏུ་གསང་བར་ཉམས་སུ་བླངས༔ རྣལ་འབྱོར་སྒོ་གསུམ་བག་ཕེབས་ངང༔ བདེ་བའི་སྟན་ལ་འདུག་ནས་སུ༔ རང་ཉིད་ཐ་མལ་དུ་གནས་པའི་མདུན་གྱི་ནམ་མཁར༔ རང་བྱུང་པདྨའི་སྡོང་པོ་ཡལ་ག་ལོ་འདབ་ཕུན་སུམ་ཚོགས་པའི་སྟེང་དུ༔ པདྨ་ཉི་མའི་གདན་ལ༔ དུས་གསུམ་སངས་རྒྱས་ཐམས་ཅད་ཀྱི་ངོ་བོ་པདྨ་འབྱུང་གནས་མི་ཡི་རྫུ་ལ་ཞུགས་པ་གྲུབ་ཆེན་ལྕགས་ཟམ་པ་སྐུ་མདོག་དམར་སྨུག་ཁྲོ་ཆགས་ སྒེག་པའི་ཉམས་ཅན༔ སྤྱན་ཟུང་སྟེང་གི་ནམ་མཁར་ཧར་གྱིས་གཟིགས་པ༔ དབུ་སྐྲ་སྨྲ་ར་སྨིན་མ་དཀར་ལ་སྣུམ་ཆགས་པ༔ ཤངས་ཅུང་ཟད་བརྫེས་པ༔མཆེ་བའི་མྱུ་གུ་དཀར་བ༔སྙན་གཉིས་ལ་དུང་དང་རིན་པོ་ཆེའི་རྒྱན་ཅན༔ ཕྱག་གཡས་སེམས་ཅན་ཐམས་ཅད་འཁོར་བའི་འཇིགས་ པ་ལས་སྐྱོབ་པའི་བརྡར་སྐྱབས་སྦྱིན་གྱི་ཕྱག་རྒྱས་ལྕགས་ཐག་འཛིན་པ༔ ཕྱག་གཡོན་མཆོག་ཐུན་དངོས་གྲུབ་མྱུར་བ་དང༔ འཆི་མེད་ཚེ་ཡི་དངོས་གྲུབ་སྩོལ་བའི་བརྡར་ཚེ་བུམ་ཁ་རྒྱན་གྱི་སྟེང་ན་ཚེ་དཔག་མེད་མངོན་སུམ་དུ་བཞུགས་པ༔ སྲིད་ཞིའི་མཐའ་ལ་མི་གནས་པའི་བརྡར་ཞབས་གཉིས་རྒྱལ་པོ་རོལ་པའི་སྟབས་སུ་བཞུགས་པ༔ ཆོས་སྐུ་གཏིང་ གསལ་གཡོ་བ་མེད་པའི་སྐུ་ལུས་དྲང་ལ་ཅུང་ཟད་གཡས་སུ་འགྱིང་བ༔ ཕྱི་འདུལ་བ་དང་མཐུན་པའི་མཐིང་ཤམ་སྔོན་པོ་ལ༔ ནང་བྱང་སེམས་ཀྱི་མཚན་པ་གསེར་གྱི་སྐ་རགས་རྡོ་རྗེའི་ཐབས་སུ་བཅིངས་པ༔ གསང་ བ་གསང་སྔགས་ཆེན་པོའི་རྣལ་འབྱོར་དུ་བཞུགས་པས་དྲི་མེད་དར་གཟན་དཀར་པོ་གསོལ་བ༔ སྐུ་ལུས་ཀྱི་ཕྱི་ནང་ཐམས་ཅད་ན་ཡེ་ཤེས་དྲུག་གི་རང་བཞིན་འཇའ་འོད་ཀྱི་ཟེར་ཐག་ཕྱོགས་བཅུར་འཕྲོ་ཞིང༔ འཁོར་གནས་ཡུལ་གྱི་དཔའ་བོ་མཁའ་འགྲོ་རྡུལ་གྱི་གྲངས་སྙེད་བཞུགས་ པ་ལ་བདག་སོགས་སེམས་ཅན་ཐམས་ཅད་དེང་ནས་སངས་མ་རྒྱས་བྱང་མ་ཆུབ་ཀྱི་བར་དུ་སྐྱབས་སུ་འགྲོ་སྙམས་པའི་འདུན་པས༔ སྐྱབས་འགྲོ་ནི༔ ན་མོ༔ དཀོན་མཆོག་ཀུན་འདུས་ངོ་བོ་ཉིད༔ ཡེ་ཤེས་རྒྱ་མཚོའི་ དཀྱིལ་འཁོར་བདག༔ གྲུབ་ཐོབ་རྣལ་འབྱོར་དབང་ཕྱུག་ལ༔ གུས་པའི་ཡིད་ཀྱིས་སྐྱབས་སུ་མཆི༔ དེ་ནས་སེམས་བསྐྱེད་པ་ནི༔ ཧོ༔ ཁམས་གསུམ་རྒྱུ་དྲུག་ལས་ཉོན་གྱིས༔ མ་རིག་ཀློང་དུ་རབ་འཁྲུལ་བའི༔ འགྲོ་རྣམས་ བྱང་ཆུབ་ཐོབ་སླད་དུ༔ བདག་གིས་གྲུབ་ཐོབ་དབང་ཕྱུག་བསྒྲུབ༔ མཚམས་གཅོད་ནི༔ ཧཱུྃ་ཧཱུྃ་ཧཱུྃ༔ རང་བྱུང་གདོད་ནས་མ་བཅོས་ལྷ༔ རིག་སྟོང་ཁྲོ་བོའི་རྒྱལ་པོ་རྗེ༔ གྲུབ་པའི་དབང་ཕྱུག་ཐུགས་ཁྲོས་ནས༔ ལོག་འདྲེན་བགེགས་རྣམས་ཚར་གཅོད་འགྱུར༔ གལ་ཏེ་འདི་ན་མ་རུངས་པའི༔ འཁྲུལ་སྣང་གླགས་ལྟ་གང་ཡོད་ཀྱང་༔ ལྔ་ཕུང་རྡུལ་དུ་བརླག་ནས་ཀྱང༔ དམིགས་མེད་ཀློང་དུ་ཚར་བཅད་དོ༔ཧཱུྃ་ཧཱུྃ་ཧཱུྃ་ཏེ་ཤྭ་བཛྲ་ཀྲོ་དྷ་ཛྭ་ལ་མཎྜལ་ཕཊ་ཕཊ་ཧ་ལ་ཧ་ལ་ཧ་ལ་ཧཱུྃ༔ སྲུང་འཁོར་ནི༔ ཧཱུྃ༔ གདོད་ནས་མཉམ་ཉིད་ཆེན་པོའི་དབྱིངས༔ དེ་ལྟར་མ་རྟོགས་གཉིས་འཛིན་གྱིས༔ གློ་བུར་བཅིངས་པའི་སེམས་དེ་ཉིད༔ རིམ་དྲུག་བསྲུང་བའི་འཁོར་ལོས་སྲུངས༔ བྷྲཱུཾ་བཛྲ་རཀྵ་རཀྵ་ཧཱུྃ༔ བྱིན་དབབ་པ་ནི༔ ཧཱུྃ༔ ཀ་དག་ཆོས་སྐུའི་ཕོ་བྲང་ནས༔ སྐྱེ་མེད་ཆོས་སྐུས་བྱིན་ཕོབ་ཅིག༔ ལྷུན་གུབ་རང་སྣང་ཞིང་ཁམས་ནས༔ འགགས་མེད་ལོང་སྐུས་བྱིན་ཕོབ་ཅིག༔ འཁྲུལ་མེད་ཐུགས་རྗེའི་ད་ལ་ནས༔ རང་རྩལ་སྤྲུལ་སྐུའི་བྱིན་ཕོབ་ཅིག༔ སྐུ་གསུམ་ཡེ་ཤེས་གཅིག་བསྡུས་དངོས༔ུགྲུབ་ཆེན་རྒྱལ་པོ་ལྕགས་ཟམ་པ༔ ཡེ་ཤེས་ཆེན་པོའི་སྐུར་བསྐྱོད་ལ༔ གཉིས་མེད་ཆེན་པོར་བྱིན་ཕོབ་ཅིག༔ སྒོ་གསུམ་རྡོ་རྗེ་གསུམ་དུ་སྨིན༔ ཉམས་དང་རྟོགས་ པའི་ཡོན་ཏན་འཕེལ༔ ཁྱོད་དང་སྐལ་བ་མཉམ་གྱུར་ནས༔ ཚེ་འདིར་བྱང་ཆུབ་ཐོབ་པར་ཤོག༔ ཨོཾ་ཨཱཿཧཱུྃཿ ཡུལ་དྲུག་སྣང་བའི་འདོད་ཡོན་ཀུན༔ དངོས་ཞེན་འཛིན་པའི་རྟོག་བྲལ་ནས༔ བླ་མེད་གསང་བ་ཆེན་པོའི་རྫས༔ བདེ་ཆེན་མཆོག་ཏུ་བསྐྱེད་པར་གྱུར༔ ཨོཾ་ཨཱཿཧཱུྃ་ཧ་ཧོ་ཧྲཱི༔ ལྷ་བསྐྱེད་པ་ནི༔ ཨཱཿསྟོང་པ་ཆེན་པོ་ཀ་ནས་དག༔ གསལ་བ་ཆེན་པོ་ལྷུན་གྱིས་གྲུབ༔ གཉིས་མེད་བདེ་ཆེན་ཡི་གེ་ཧཱུྃ༔ དེ་ཉིད་ཡོངས་གྱུར་སྐད་ཅིག་གིས༔ ཕྱི་སྣོད་ཨོ་རྒྱན་མཁའ་འགྲོའི་གླིང༔ ནང་བཅུད་དཔའ་བོ་རྣལ་འབྱོར་མ༔ དཀྱིལ་འཁོར་ཟླ་གམ་དམར་པོའི་དབུས༔ པདྨ་སྟོང་ལྡན་ཉི་ཟླའི་སྟེང༔ རང་སེམས་རིག་འཛིན་འདུས་པའི་སྐུ༔ གྲུབ་ཐོབ་ རྒྱལ་པོ་ལྕགས་ཟམ་པ༔ དམར་སྨུག་ཤིན་ཏུ་སྣུམ་བག་ཆགས༔ སྤྱན་ཟུང་སྟེང་གི་ནམ་མཁར་གཟིགས༔ དབུ་སྐྲ་དཀར་པོ་ཐོར་གཙུག་བཅིངས༔ ལྷག་མས་སྐུ་རྒྱབ་ཁེབ་པར་གྲོལ༔ སྨྲ་ར་སྨིན་མ་དཀར་པོ་མཛེས༔ ཁྲོ་ཆགས་བཞད་པའི་ཉམས་དང་ལྡན༔ ཤངས་དབྱིབས་མཐོ་ལ་ཚེམས་ཕྲེང་དཀར༔ ཞལ་ཁྱོན་ཡངས་ལ་རབ་ཏུ་བརྗིད༔ སྙན་ཆ་དུང་དང་གསེར་གྱིས་བརྒྱན༔ ཕྱག་གཡས་སྐྱབས་སྦྱིན་ཕྱག་རྒྱ་ཡིས༔ ལྕགས་ཐག་འཛིན་ཅིང་གཡོན་པ་ནི༔ མཉམ་བཞག་ཕྱག་རྒྱས་ཚེ་བུམ་འཛིན༔ ཁ་རྒྱན་ཚེ་དཔག་མེད་མགོན་བཞུགས༔ ཞབས་གཉིས་རྒྱལ་པོ་རོལ་སྟབས་མཛད༔ མཐིང་ཤམ་གསེར་གྱི་སྐ་རགས་དང༔ དྲི་མེད་དར་གཟན་དཀར་པོ་གསོལ༔ ལུས་ཀྱི་བ་སྤུའི་ཁོང་བུ་ནས༔ འོད་ཟེར་ཁ་དོག་དྲུག་ལྡན་འཕྲོ༔ འཇའ་ཟེར་ཐིག་ལེའི་འོད་ཕུང་འཁྲིགས༔ སྤྱི་གཙུག་ རིགས་བདག་པདྨ་འབྱུང༔ དཀར་དམར་མདངས་ལྡན་ཕོད་ཀ་དང༔ ཆོས་གོས་ཟ་བེར་འདུང་མ་གསོལ༔ ཕྱག་གཡས་རྡོ་རྗེ་ཐུགས་ཀར་འཛིན༔ གཡོན་པས་མཉམ་བཞག་ཐོད་བུམ་དང༔ གྲུ་མོར་ཁ་ཊྭཱཾ་རྩེ་གསུམ་བརྟེན༔ དབུ་ཞྭ་པདྨ་ལྔ་ལྡན་གསོལ༔ ཞབས་གཉིས་རྒྱལ་པོ་རོལ་སྟབས་བཞུགས༔ དེ་ཡི་རིགས་བདག་འོད་མཐའ་ཡས༔ དམར་པོ་མཉམ་བཞག་ཕྱག་རྒྱ་ཅན༔ ཆོས་གོས་གསུམ་གསོལ་མཚན་དཔེས་ མཛེས༔ སྐུ་གསུམ་དཀྱིལ་འཁོར་ལྷུན་གྱིས་གྲུབ༔ རིག་སྟོང་འདུ་འབྲལ་མེད་པའོ༔ གྲུབ་ཐོབ་ཆེན་པོའི་གཡས་ཕྱོགས་སུ༔ བརྩེ་བའི་གཏེར་ཆེན་སྤྱན་རས་གཟིགས༔ དཀར་པོ་ཞལ་གཅིག་ཕྱག་བཞི་པ༔ དང་པོས་ཕྱག་གཉིས་ཐལ་མོ་སྦྱར༔ ལྷག་མས་ཤེལ་ཕྲེང་པདྨ་འཛིན༔ ཞབས་གཉིས་རྡོ་རྗེ་སྐྱིལ་ཀྲུང་བཞུགས༔ གཡོན་ཕྱོགས་མཁྱེན་པའི་གཏེར་ཆེན་ནི༔ འཇམ་དཔལ་དཔའ་བོ་གུར་གུམ་མདོག༔ ཕྱག་གཡས་ཤེས་རབ་རལ་གྲི་འཛིན༔ གཡོན་པས་པུསྟི་ཐུགས་ཀར་འཛིན༔ ཞབས་གཉིས་རྡོ་རྗེའི་སྐྱིལ་ཀྲུང་བཞུགས༔ སེམས་དཔའ་རྣམ་གཉིས་དར་དང་ནི༔ རིན་པོ་ཆེ་ཡི་རྒྱན་གྱིས་མཛེས༔ པདྨ་ཟླ་བའི་གདན་ལ་རོལ༔ མདུན་དུ་མཐུ་སྟོབས་དབང་ཕྱུག་ནི༔ གསང་བའི་བདག་པོ་ནམ་མཁའི་ མདོག༔ ཞལ་གཅིག་ཕྱག་གཉིས་སྤྱན་གསུམ་ལྡན༔ དབུ་སྐྲ་དམར་སེར་གྱེན་དུ་བརྫེས༔ ཞལ་གདངས་ལྕགས་འདྲིལ་མཆེ་བ་གཙིགས༔ ཕྱག་གཡས་གནམ་ལྕགས་རྡོ་རྗེ་ཕྱར༔ གཡོན་པས་བསྡིགས་མཛུབ་ཐུགས་ཀར་མཛད༔ གར་སྟབས་འགྱིངས་བག་ཤིན་ཏུ་ཁྲོས༔ དུར་ཁྲོད་ཆས་ཀྱིས་རྣམ་པར་བརྒྱན༔ པད་ཉི་བམ་གྱི་གདན་སྟེང་དུ༔ ཡེ་ཤེས་མེ་དཔུང་ཀློང་དུ་བཞུགས༔ དེ་ཡི་ཕྱི་རིམ་རྒྱ་བོད་ཀྱི༔ པཎ་གྲུབ་རིག་འཛིན་རྣལ་འབྱོར་དང༔ གནས་ཡུལ་དཔའ་བོ་མཁའ་འགྲོའི་ཚོགས༔ ཏིལ་གྱི་གང་བུ་ཕྱེ་ལྟར་བསྒོམ༔ གཙོ་འཁོར་ཀུན་གྱི་གནས་གསུམ་དུ༔ འཁོོར་ལོར་པདྨ་རྡོ་རྗེ་ལ༔ ཡི་གེ་གསུམ་གནས་འོད་ཟེར་གྱིས༔ ནུབ་ཕྱོགས་བདེ་ཆེན་པདྨོ་བཀོད༔ ལྷོ་ཕྱོགས་རི་བོ་གྲུ་འཛིན་དང༔ ལྷོ་ནུབ་ཟངས་མདོག་དཔལ་གྱི་རི༔ ཨོ་རྒྱན་ཡུལ་སོགས་ཉེར་བཞིའི་གནས༔ དུར་ཁྲོད་ཆེན་པོ་རྣམ་པ་བརྒྱད༔ རང་བཞིན་དག་པའི་ཞིང་ཁམས་ནས༔གྲུབ་ཐོབ་དབང་ཕྱུག་ལྕགས་ཟམ་པ༔ འཁོར་དང་བཅས་པ་སྤྱན་དྲངས་གྱུར༔ དེ་ནས་སྤྱན་འདྲེན་པ་ནི༔ ཧཱུྃ༔ ཆོས་དབྱིངས་སྐྱེ་མེད་དོན་གྱི་དལ༔ ཡེ་ཤེས་ བདེ་བ་ཆེན་པོའི་ཀློང་༔ ལྷུན་གྲུབ་གཟུགས་སྐུའི་ཆོ་འཕྲུལ་ཆེ༔ གྲུབ་ཐོབ་རྒྱལ་པོ་ལྕགས་ཟམ་པ༔ རིག་འཛིན་མཁའ་འགྲོའི་འཁོར་དང་བཅས༔ བདག་ཅག་བརྩེ་བས་རྗེས་བཟུང་ཕྱིར༔ མ་ཐོགས་མྱུར་བར་གཤེགས་སུ་གསོལ༔ བདག་གནས་དཀྱིལ་འཁོར་བྱིན་གྱིས་རློབས༔ རྣལ་འབྱོར་སྒོ་གསུམ་རབ་སྨིན་ནས༔ རྡོ་རྗེ་གསུམ་གྱི་དངོས་གྲུབ་སྩོལ༔ཨོཾ་བཛྲ་ས་མ་ཡ་ཛ་ཛ༔ བཞུགས་གསོལ་ནི༔ ཧཱུྃཿ དག་པ་ཆེན་པོའི་དཀྱིལ་འཁོར་གསུམ༔ རྡོ་རྗེ་གསུམ་དང་དབྱེར་མེད་པ༔ ཡེ་ནས་འབྲལ་མེད་རོ་གཅིག་ངང༔ རབ་ཏུ་བརྟན་པར་བཞུགས་སུ་གསོལ༔ ཨོཾ་བཛྲ་ས་མ་ཡ་ཏིཥྛ་ལྷན༔ ཕྱག་འཚལ་བ་ནི༔ ཧཱུྃཿ སྐུ་བཞི་ཡེ་ཤེས་ལྔ་ཡི་དངོས༔ དཀྱིལ་འཁོར་ཀུན་གྱི་ཁྱབ་བདག་གཙོ༔ རིག་སྟོང་གྲུབ་པའི་དབང་པོ་ལ༔ འདུ་འབྲལ་མེད་པར་ཕྱག་བགྱིའོ༔ ཨོཾ་ན་མོ་ན་མ་ཧོ༔ མཆོད་པ་ནི༔ ཧཱུྃ༔ སྣང་བ་རྣམ་དག་ཉེར་སྤྱོད་དང༔ དངོས་ཞེན་བྲལ་བའི་སྨན་གཏོར་ རག༔ སྣང་སྟོང་དབྱེར་མེད་བདེ་ཆེན་སྦྱོར༔ དུག་གསུམ་སྐུ་གསུམ་གནས་དག་དང༔ འཁོར་གསུམ་ཡོངས་དག་མཆོད་པ་ཆེ༔ དཀྱིལ་འཁོར་ཆེན་པོར་མཉེས་མཆོད་འབུལ༔ བཞེས་ནས་མཆོག་ཐུན་དངོས་གྲུབ་སྩོལ༔ ཨོཾ་བཛྲ་ཨརྑྷཾ༴སོགས་ནས༔ ཤབྟའི་བར་དང༔ སརྦ་པཉྩ་ཨ་མྲྀ་ཏ་རཀྟ་བ་ལིང་ཏ་ཁཱ་ཧི༔ ཏ་ན་ག་ན་སརྦ་ཛྙཱ་ན་པཱུཙྪ་ཧོ༔ བསྟོད་པ་ནི༔ ཧཱུྃ༔ ཆོས་སྐུ་ཀ་དག་སྤྲོས་བྲལ་འདུས་མ་བྱས༔ ལོངས་སྐུ་ལྷུན་གྲུབ་ཡེ་ཤེས་ རྒྱ་མཚོའི་སྤྲིན༔ སྤྲུལ་སྐུ་དབྱེར་མེད་རྣམ་རོལ་ཅིར་ཡང་འཆར༔ སྐུ་གསུམ་རྡོ་རྗེ་འཆང་ལ་ཕྱག་འཚལ་བསྟོད༔ ཐོག་མའི་མགོན་པོ་སྣང་བ་མཐའ་ཡས་ཀྱི༔ ཐུག་རྗེའི་རང་གཟུགས་པདྨ་ལས་སྐྱེས་པ༔ གདུལ་ བྱ་འདུལ་ཕྱིར་ཐང་སྟོང་རྒྱལ་པོར་སྤྲུལ༔ མཆོག་གསུམ་འདུས་པའི་དཔལ་ལ་ཕྱག་འཚལ་བསྟོད༔ གཟུགས་ཀྱི་རྣམ་རོལ་ཅིར་ཡང་འཆར་བའི་སྐུ༔ འགགས་མེད་གཞན་ཡིད་མཐུན་པ་རྡོ་རྗེའི་གསུང༔ ཡེ་ཤེས་མཆོག་དང་ལྡན་པ་ཟབ་གསལ་ཐུགས༔ དཔལ་ལྡན་སྐུ་གསུང་ཐུགས་ལ་ཕྱག་འཚལ་བསྟོད༔ ཆོས་སྐུའི་ཀློང་ན་འཁོར་འདས་ཅིར་སྣང་ཡང༔ ངོ་བོ་གཅིག་པུ་ཡེ་ཤེས་ཆེན་པོའི་རྩལ༔ མཁེན་བརྩེ་ནུས་སྟོབས་ཕྲིན་ལས་བདག་ཉིད་ཅན༔ བརྒྱུད་གསུམ་བླ་མ་མཆོག་ལ་ཕྱག་འཚལ་བསྟོད༔ བཟླས་པ་ནི༔ ཐུགས་ཀར་ཡེ་ཤེས་འོད་ལྔ་འཁྲིགས་པའི་ཀློང༔ ཐོག་མའི་མགོན་པོ་རྒྱལ་བ་རྡོ་རྗེ་འཆང༔ སྐུ་མདོག་སྔོན་པོ་ལོང་སྐུའི་རྒྱན་ཆས་ཅན༔ རྡོ་རྗེ་དྲིལ་འཛིན་ཞབས་གཉིས་དཀྱིལ་ཀྲུང་གིས༔ པདྨ་ཟླ་བའི་གདན་ལ་དགྱེས་པར་བཞུགས༔ དེ་ཡི་ཐུགས་ཀར་རྡོ་རྗེ་རྩེ་ལྔའི་ལྟེར༔ ཉི་དལ་ཧཱུྃ་སྔོན་སྤུས་བྲིས་ཙམ་གྱི་མཐར༔ རྩ་བའི་སྔགས་ཀྱིས་གཡས་སུ་འཁོར་བར་བསམ༔ ཨོཾ་བཛྲ་མ་ཧཱ་གུ་རུ་བཛྲ་སིདྡྷི་བིཏྱཱ་དྷ་ར་ཧཱུྃ༔ འདི་ནི་རྩ་བའི་སྙིང་པོ་སྟེ༔ གཞན་དབང་རྐྱེན་གྱིས་མ་བསྒྱུར་བར༔ རྡོ་རྗེའི་ཐུགས་ལ་མཉམ་བཞག་པས༔ བཟླས་པའི་གྲངས་ནི་འབྲུ་འབུམ་སྟེ༔ དུས་ནི་ཟླ་བ་གསུམ་
གྱི་བར༔ རྟགས་ནི་ལས་འཕྲོའི་ཁྱད་པར་འབྱུང༔ ས་མ་ཡ༔ རྒྱ་རྒྱ་རྒྱ༔ འདི་ལྟར་གྲུབ་ཐོབ་དབང་ཕྱུག་ཉིད༔ གང་གི་རྣལ་འབྱོར་བྱས་པའི་མཐུས༔ དངོས་ཉམས་རྨི་ལམ་དུ་མ་རུ༔ མཁའ་ལ་འཕུར་
དང་རོལ་མོ་འཁྲོལ༔ རྒྱ་མཚོར་བརྒལ་དང་པད་ཚལ་ཕྱིན༔ དྲི་ཞིམ་དང་ལྡང་འཇའ་འོད་འཁྲིགས༔ ཞལ་མཇལ་གསུང་ཐོས་ལུང་བསྟན་ཐོབ༔ འགྱུར་མེད་དགོངས་པ་མཆོག་ཏུ་རྙེད༔ ས་མ་ཡ༔ དེ་ནས་མཚན་སྔགས་བསྒྱུར་བ་ནི༔ ཨོཾ་བཛྲ་མ་ཧཱ་གུ་རུ་སིདྡྷི་རཱ་ཛ་སེ་རུ་ལོ་ཧ་ཧཱུྃ༔ འདི་ནི་ཤིན་ཏུ་ཟབ་པའི་བཅུད༔ བདུན་ཞག་གྱིས་ནི་མངོན་སུམ་མཇལ༔ གསང་བ་རྡོ་རྗེའི་ཚིག་བཟླས་གང༔ དངོས་གྲུབ་ཐོབ་པར་ཐེ་ཚོམ་མེད༔ ས་མ་ཡ༔ གང་འདོད་དམིགས་པའི་ཁ་བསྒྱུར་ནི༔ སྤྱན་རས་གཟིགས་དབང་སྒྲུབ་པ་ལ༔ གྲུབ་ཐོབ་ཆེན་པོའི་ཐུགས་ཀ་རུ༔ བརྩེ་ བའི་གཏེར་ཆེན་སྤྱན་རས་གཟིགས༔ དཀར་པོ་ཞལ་གཅིག་ཕྱག་བཞི་པ༔ དང་པོས་ཕྱག་གཉིས་ཐལ་མོ་སྦྱར༔ ལྷག་མས་ཤེལ་ཕྲེང་པདྨ་འཛིན༔ དར་དང་རིན་ཆེན་རྒྱན་གྱིས་མཛེས༔ ཞབས་གཉིས་རྡོ་རྗེ་དཀྱིལ་ཀྲུང་གིས༔ པདྨ་ཟླ་བའི་གདན་ལ་བཞུགས༔ ཐུགས་ཀར་པད་དཀར་འདབ་ དྲུག་དབུས༔ ཧྲཱིཿལ་སྔགས་ཀྱིས་བསྐོར་བར་བསམ༔ ཨོཾ་བཛྲ་མ་ཧཱ་གུ་རུ་ཨཱརྱ་ལོ་ཀི་ཤྭ་རི་སརྦ་སིདྡྷི་ཧཱུྃ༔ དེ་ཡིས་གཞན་ཕན་བྱང་ཆུབ་སེམས༔ རྩོལ་མེད་རྒྱུད་ལ་སྐྱེ་བར་འགྱུར༔ ས་མ་ཡ༔ འཇམ་དཔལ་དཔའ་བོ་སྒྲུབ་པ་ལ༔ གྲུབ་ཐོབ་ཆེན་པོའི་ ཐུགས་ཀ་རུ༔ མཁྱེན་རབ་དབང་ཕྱུག་གཏེར་ཆེན་ནི༔ འཇམ་དཔལ་དཔའ་བོ་གུར་གུམ་མདོག༔ ཕྱག་གཡས་ཤེས་རབ་རལ་གྲི་ཕྱར༔ གཡོན་པས་པུསྟི་ཐུགས་ཀར་འཛིན༔ དར་དང་རིན་ཆེན་རྒྱན་གྱིས་མཛེས༔ ཞབས་གཉིས་རྡོ་རྗེ་དཀྱིལ་ཀྲུང་གིས༔ པདྨ་ཟླ་བའི་གདན་ལ་བཞུགས༔ཐུགས་ཀར་རལ་གྲི་སོར་བཞིའི་ལྟེར༔དྷཱིཿལ་སྔགས་ཀྱིས་བསྐོར་བར་བསམ༔ ཨོཾ་བཛྲ་མ་ཧཱ་གུ་རུ་མཉྫུ་ཤྲཱི་སརྦ་སིདྡྷི་ཧཱུྃ༔ དེའི་མཐུས་བློ་གྲོས་དཔག་མེད་ཀྱིས༔ གཏེར་ཁ་ཡངས་པོར་ཕྱེ་བར་འགྱུར༔ ས་མ་ཡ༔མཐུ་སྟོབས་བདག་པོ་སྒྲུབ་པ་ལ༔ གྲ